
Sura El-Fatiha nije samo sura kojom otpočinje Kur'an, već je ona sura 
koja je, po mišljenju velikog broja islamskih učenjaka, među prvim 
surama koje su objavljene. Ako bi se tako moglo reći, Fatiha je Kur'an 
"u malom" zbog mnoštva značenja koja sadrži. Jedan od aspekata 
Kur'ana, a time i ove velike sure, jeste odgojni. Vjernik stalno uči suru 
El-Fatiha, a ona njega stalno podučava. 

"Flvala Allahu, Gospodaru svjetova": Pored pohvale Allaha i činjenice 
da Gospodar znači Stvoritelj, Onaj koji svim upravlja, koji je Ijudima 
dao blagodati i koji ih čuva, ovaj ajet sadrži i zahvalnost. No, za razliku 
od pohvale, zahvalnost se iskazuje srcem, djelom i riječju. Tu razliku 
uočavamo i u ajetu u kojem Allah kaže: "Budite zahvalni, o, čeljadi 
Davudova! - A malo je zahvalnih među robovima Mojim" (Sebe, 13). Uočavamo da je rekao 
"budite zahvalni", a nije rekao govorite "zahvalni smo". Ako iko zaslužuje potpunu zahvalnost, 
onda je to Plemeniti Gospodar. Za razliku od iskazivanja zahvalnosti jezikom, zahvalnost srca 
podrazumijeva spoznaju da blagodat dolazi od Allaha: "...od Allaha je svaka blagodat koju 
uživate." (En-Nahl, 53) Blagodati se razlikuju, a najveća je blagodat vjere jer ona vodi vječnoj 
blagodati. Zahvalnost djelom podrazumijeva pokornost Njemu Milostivom. Oni koji su izrazito 
zahvalni, svoju pokornost ne ograničavaju samo na ono obavezno, već se dobrovoljnim djelima 
(nafilama) žele posebno približiti svome Stvoritelju. Kada su neki ashabi vidjeli da bi Allahov 
Poslanik, sallallahu alejhi ve sellem, klanjao toliko dugo da bi mu otekle noge, začuđeno bi ga 
upitali: "0, Allahov Poslaniče, Allah ti je oprostio sve grijehe, pa zašto toliko klanjaš?", a on bi 
odgovorio: "Zar da ne budem Allahov zahvalni robl? (Buhari, br. 4836, i Muslim, br. 2819) 

"Milostivom, Samilosnom": Ovaj ajet dolazi nakon spominjanja da je On Stvoritelj svjetova, što 
je pokazatelj da je najveća veza između Allaha i Njegovih stvorenja - Njegova milost. Ukoliko 
nam mnogo znači da je upravo milost veza između nas i Gospodara, onda trebamo shvatiti da je 
milost jedna od najvažnijih veza između nas i ostalih stvorenja. U vjerodostojnom hadisu navodi 
se: "Onima koji su milostivi, Allah će se smilovati. Smilujte se onima koji su na Zemlju, smilovat 
će vam se Onaj koji je na nebesima." (Ebu Davud, br. 4941, Tirmizi, br. 1924) 

"Vladaru Dana sudnjeg": Dana sudnjeg (ar. jevmiddin) znači Dana nagrade i polaganja računa. 
Ovo značenje svakog navodi na razmišljanje o svojim djelima. Onoga ko razmišlja o ovom ajetu 
to nedvojbeno podsjeća na osjećaj odgovornosti u pogledu djela koja čini. Plod osjećaja 
odgovornosti jeste odmjerenost u djelima i riječima. Isto tako, razumijemo da za bolju 
odgovornost čovjeka treba veoma često, odnosno konstantno podsjećati na eventualne loše 
posljedice njegovog neodgovornog ponašanja, ali isto tako i na dobre posljedice njegovog 
odgovornog ponašanja. Ovo kažem jer vjernici ovu suru ponavljaju svakodnevno na svakom 



rekatu namaza. Možda najteži ajeti koji imaju slično značenje ovome jesu ona dva sa kraja sure 
Ez-Zilzal u kojima se kaže: "Onaj ko bude uradio koliko trun dobra - vidjet će ga, a onaj ko bude 
uradio koliko trun zla - vidjet će ga." 

Ipak, čovjek koji napravi propuste i eventualno bude neodgovoran, može se iskrenom tevbom 
popraviti jer On je Onaj "koji oprašta grijehe i prima pokajanje" (Gafir, 3). 

"Samo Tebe obožavamo...": Ako znamo da se pod obožavanjem (ibadetom) podrazumijeva "sve 
što Allah voli od djela i riječi, tajnih i javnih", odnosno, da je to "sve što je Allah naredio" i da 
ono može biti vezano za naš odnos prema Allahu i prema Ijudima i drugim stvorenjima, onda 
ćemo, da ne bismo bili kontradiktorni, nastojati to primijeniti u životu. Tako mi vjerujemo da 
Allah sve vidi pa ćemo svoja djela usklađivati da ih vidi onako kako On to voli. Uz to, vjerujemo 
da On sve čuje, pa ćemo paziti da izgovaramo ono što On voli i šutjet ćemo onda kada On to 
voli. I vjerujemo da On sve zna, pa ćemo se truditi da ono što naše grudi kriju bude ono što On 
isto tako voli. Pored ovoga, obožavanje samo Njega podrazumijeva da, ukoliko nam se neko ili 
nešto ispriječi na tome putu, budemo hrabri i nikada ne dadnemo nikome i ničemu prednost 
nad Allahom i pokornosti Njemu. Neko reče: "Prava sloboda jeste da budeš pravi Allahov rob, a 
da se toga oslobodiš, pravo je ropstvo." Značenje ovog ajeta u drugom obliku nalazimo u suri 
Ez-Zarijat (56): "Džine i Ijude stvorio sam samo da Me obožavaju", te nam stoga ne preostaje 
ništa drugo već da svoj život uskladimo sa ovim značenjem. 

"...i samo od Tebe pomoć tražimo", tj. ne tražimo pomoć ni od koga osim od Tebe. Samo Tebe 
obožavamo, ali mi to ne možemo bez Tvoje pomoći i zato samo od Tebe pomoć tražimo. Ovo je 
zato jer vjernik koji je spoznao Allaha, spoznao je da je u stalnoj potrebi da mu On bude na 
pomoći. Isto tako, onaj ko obožava nekog drugog mimo Allaha nije spoznao Allaha onako kako 
treba, a takvo je stanje i sa onim koji traži pomoć od nekog mimo Allaha. Iz ovoga razumijemo 
da se razlog zbog kojeg će oni koji Ga ne obožavaju početi to činiti nalazi u tome da Ga upoznaju 
onako kako treba. Neki su učenjaci rekli da oblik množine u riječima "obožavamo" i "tražimo" 
ukazuje na značaj potpomaganja sa drugim vjernicima. 

"Uputi nas na Pravi put...": Ovo je ajet u vidu dove. Ovdje zapažamo nekoliko stvari: 

Prvo, dova je navedena nakon pohvale Allaha, spominjanja Njegovog velikog djela - stvaranja 
svjetova, i nakon spominjanja Njegovih lijepih imena "Milostivi, Samilosni", i Njegovog svojstva 
Vladara Dana sudnjeg. Upravo su ovo pravila lijepog ponašanja prilikom upućivanja bilo koje 
dove: donijeti pohvalu na Allaha, spomenuti Njegova lijepa imena i svojstva i ono Njegovo djelo 
koje je sukladno dovi koju učimo, pa Ga onda zamoliti za ono što želimo. 

Drugo, dova je navedena u obliku množine, a ne jednine. "Uputi nasl", a ne: "Uputi me!" Ovo 
ukazuje na važnost nesebičnosti, važnosti zajednice, važnosti dove za druge muslimane. Jer, ako 
u ovoj dovi tražimo uputu za "nas", onda nismo sebični, u zajednici se ne ponašamo 
destruktivno, pomažemo svakog od "nas" da bolje spozna Pravi put i da se svi ponašamo u 
skladu sa njim. 



Treće, dok učenjem ovog ajeta u vidu dove tražimo uputu na Pravi put, moramo znati šta je 
Pravi put. Ako znamo da je Pravi put zapravo put Kur'ana, put sunneta Poslanika islama 
Muhammeda, sallallahu alejhi ve sellem, put islama, onda ne možemo a da ne nastojimo da 
spoznajemo taj put iz izvora islama. U suprotnom, mi istovremeno kao da tražimo nešto što 
nećemo da uzmemo, kao da tražimo uputstva, a ne zanima nas šta su zapravo ta uputstva. Isto 
tako, ako znamo da ovim ajetom tražimo da nas Allah učvrsti na Pravom putu, onda, ako već 
znamo šta je Pravi put, ne smijemo sebi dozvoliti da radimo ono što je tome suprotno, što je u 
oprečnosti sa njegovim smjernicama i propisima, jer tražimo da budemo čvrsti i ustrajni u 
onome što istovremeno kršimo. 

"Na put onih kojima si blagodaran bio...": Ako znamo da su oni spomenuti u ajetu: "Oni koji su 
pokorni Allahu i Poslaniku bit će u društvu vjerovjesnlka, i pravednlka, i šehTda, i dobrih Ijudi, 
kojima je Allah blagodaran bio" (En-Nisa, 69), onda znamo da postoje svijetli primjeri Ijudi koji 
su hodili Pravim putem. Ako znamo da su oni uzori i tražimo od Allaha da nas uputi da i mi 
idemo njihovim stopama, onda to iziskuje da ih upoznamo i da vidimo kako su se oni ponašali u 
stanju rahatluka i musibeta, teškoća, u samoći i u društvu, u miru i u ratu, kako su se odnosili 
prema Allahu i prema Ijudima. Da bismo to otkrili ne trebaju mnoge enciklopedije i biblioteke, 
jer je Allah u Kur'anu posvetio tome veliki dio. Gotovo da nema situacije u kojoj se možemo naći 
u životu a da u Kur'anu ne nađemo opis nekoga ko je bio u sličnoj situaciji, i opis toga kako je 
postupio, pa da i mi slično postupimo, jer "u kazivanju o njima je pouka za one koji su razumom 
obdareni" (Jusuf, 111). Nije čudo što je nama potrebno da spoznamo ove uzore jer je to trebalo 
i plemenitom Poslaniku, sallallahu alejhi ve sellem, kojem je Milostivi Gospodar, opisujući 
prijašnje poslanike, rekao: "...Njih je Allah uputio, zato slijedi njihov Pravi put." (El-En'am, 90) 

"...A ne onih koji su na sebe srdžbu izazvali niti onih koji su zalutali!" U hadisu se navodi: "Oni 
koji su na sebe srdžbu izazvali jesu židovi, a oni koji su zalutali jesu kršćani." (Tirmizi, 2953, 
hasen) Istina je da su ove dvije skupine Ijudi najistaknutije skupine na koje se odnosi ovaj ajet, 
jer da se misli samo na njih, onda bi ajet mogao glasiti: "A ne na put židova i kršćana." Ovo 
kažemo jer je cilj ajeta ukazati na osobine zbog kojih su jedni "na sebe srdžbu izazvali", a drugi 
"zalutali". 

Iz drugih kur'anskih ajeta zaključuje se da su židovi ti koji su na sebe srdžbu izazvali, jer su, kada 
im je došao Poslanik koji je od Allaha prenosio Objavu i upućivao Pravi put, nakon što su 
spoznali Pravi put, odmah su ga ostavili. Učinili su to radi zadovoljavanja svojih prohtjeva za 
novcem i vlašću ili, bolje rečeno, strastima uopćeno. Iz toga slijedi da je jedan od najvećih 
razloga neslijeđenja Istine i Pravog puta upravo slijeđenje strasti. Kada to vjernik zna, onda se sa 
posebnom pažnjom čuva da on ne skrene sa Pravog puta zbog slijeđenja neke strasti. Naši su 
učenjaci naveli da postoje psihičke i tjelesne strasti. Primjer tjelesnih strasti jesu strasti za 
hranom, pićem i spolnim odnosom, a primjer psihičkih jeste strast za ugledom, hvalom i slavom. 
Ni zbog jedne od strasti vjernik neće prekršiti smjernice Pravog puta i njegove propise, a ukoliko 
ih i prekrši, dužan je da se pokaje i da ih se riješi. 

Isto tako, iz mnogobrojnih ajeta shvatamo da su kršćani oni koji su zalutali jer nisu spoznali Pravi 
put. U ovome se nalazi poticaj vjernicima koji su spoznali Pravi put da ga još više istražuju. 



izučavaju njegove smjernice i propise. Nepostojanje želje za spoznajom smjernica i propisa 
islama čini Ijude sličnim kršćanima kojima se vjera svodi na nasljednu tradiciju, a ne na nešto što 
je itekako utemeljeno na autentičnosti njihove knjige i prakse njihovog poslanika. Ibn Kesir u 
svom Tefsiru kaže: "Put vjernika sadrži poznavanje istine i činjenje djela shodno njenoj spoznaji, 
jer židovi nisu postupali u skladu sa svojom spoznajom istine, a kršćani je nisu istinski spoznali." 

Dakle, dva su razloga zbog kojih Ijudi ostavljaju Pravi put: slijeđenje strasti i neznanje. 
Neprijatelji islama na sve moguće načine pokušavaju navesti muslimane da, poput njih, slijede 
svoje strasti i da ostanu neznalice prije svega u pogledu svoje vjere. 

Od iskazivanja hvale Allahu i zahvale Njemu na blagodatima, uz naglašavanje odgovornosti, 
iskazivanja monoteizma i traženja pomoći, preko isticanja značenja zajednice i traženja upute 
od Njega, ugledajući se na dobre i čuvajući se puta onih loših uzora, sura El-Fatiha svakodnevno 
nas više puta odgaja. Primjenom ovih odgojnih smjernica u životu možemo samo napredovati 
na putu ka Allahu i ka Kući vječnosti gdje će vjernicima "njihova posljednja dova biti: 'Hvala 
Allahu, Gospodaru svjetoval'" (Junus, 10) 

